Jann Sjursen (KRF), 2000-03-14:
På Det Udenrigspolitiske Nævns møde i går blev der sat punktum for sagen om regeringens og i særdeleshed statsministerens håndtering af sanktionerne over for Østrig.
Sådan så det i hvert fald ud i Kristeligt Folkepartis øjne i går.
Af beretningen fremgår det, at Nævnet finder, at regeringen helt klart burde have rådført sig med Nævnet forud for beslutningen om dansk tilslutning til sanktionerne mod Østrig.
Når jeg siger, at sådan så det i hvert fald ud i går, er det, fordi jeg i den forbindelse må sige, at den måde, som statsministeren valgte at modtage Nævnets beretning på, sådan
som det kom til udtryk på bl.a. DR-tv i går aftes, var yderst forbløffende.
Det var, som om Nævnets beretning var det rene luft for statsministeren.
En enkelt arrogant bemærkning blev det til, og det var så det.
Men det svarer på den anden side meget godt til den måde, hvorpå de 14 EU-stats- og regeringsledere har besluttet at sanktionere det 15. EU-medlemsland, Østrig, fordi landet har dannet en, om jeg så må sige, politisk ukorrekt regering.
Efter Kristeligt Folkepartis opfattelse var den helt gal med dømmekraften hos statsministeren og hans kolleger, da man traf beslutningen om at indføre sanktioner over for Østrig.
Vel er der al mulig grund til at tage afstand fra de racistiske udtalelser, som det østrigske Frihedsparti og specielt Jörg Haider har lagt navn til, og vel er der grund til at være betænkelig ved, at netop Frihedspartiet nu har sæde i regeringskontorerne i Wien, men den nye østrigske regering har ikke foretaget sig noget som helst, der strider imod EU's traktatgrundlag eller internationale menneskerettighedskonventioner.
Med sanktionerne over for Østrig sætter de 14 EU-lande sig derfor fuldstændig ud over det retsgrundlag, der gælder for Fællesskabet.
Danmark og de 13 øvrige EU-lande, der står sammen om disse sanktioner, behandler ganske enkelt det 15. medlemsland, som var det en bananrepublik.
Det er for Kristeligt Folkeparti simpelt hen uacceptabelt. Det er muligt, at den danske regering til syvende og sidst ikke havde andet valg end at gå med i sanktionerne, men der er i så fald intet, der tyder på, at regeringen nu fortryder med tilbagevirkende kraft.
Tværtimod, den forsvarer fortsat hårdnakket sanktionerne.
Tænk, om regeringen havde været lige så stålsat i diskussionerne om EU's sanktioner over for Rusland!
Men holdningen til sanktionerne og måden, hvorpå man behandler et enkelt EU-land og dets lovligt valgte parlament og regering, er efter vores opfattelse med til at skabe mistillid til EU som sådan.
Vi opfordrer derfor regeringen til i den konkrete sag at sætte alt ind på, at sanktionerne over for Østrig opgives, ikke fordi vi billiger Jörg Haiders og hans partis holdninger, men fordi vi misbilliger, at Danmark og de 13 øvrige EU-lande foretager sig noget, som ikke harmonerer med de spilleregler, som gælder for den måde, EU-landene i øvrigt behandler hinanden på.
Når det gælder de konkrete forslag til vedtagelse, er det klart, at det forslag, som fru Helle Degn har fremsat på vegne af partier, der repræsenterer et flertal, er det da svært at være imod.
Vi var også med i beretningen fra nævnsmødet i går.
Men vi savner i dette forslag til vedtagelse en præcisering af, hvad det er, der rent faktisk
skal ske.
Når det gælder hr. Kristian Thulesen Dahls forslag, som er fremsat på vegne af Dansk Folkeparti og Frihed 2000,
vil jeg sige, at det dog præciserer, at regeringen over for de øvrige medlemslande skal arbejde for, at sanktionerne bliver ophævet.
Så det kunne vi såmænd godt støtte.
Og jeg vil også sige, at det forslag, som Enhedslisten har fremsat, er der elementer i, som heller ikke gør det svært for Kristeligt Folkeparti at identificere sig med det, når vi lige ser bort fra, at det beder statsministeren om at cykle rundt, havde jeg nær sagt, til de øvrige medlemslande for at fortælle, hvordan vi griber tingene an her i Danmark.
Det er vi ikke så begejstrede for. Men summa summarum: Da fru Helle Degns forslag til vedtagelse bliver det, der kommer til afstemning først, og da vi er med i beretningen fra Nævnet, og da vi senere i dag skal behandle et konkret forslag fra hr. Frank Dahlgaard om ophævelse af sanktionerne, så vælger vi altså at stemme for det af fru Helle Degn m.fl. fremsatte forslag.
Jeg er enig med hr. Keld Albrechtsen i, at det selvfølgelig er en vigtig diskussion, hvordan Danmark - den danske regering specielt - træffer beslutninger af større udenrigspolitisk rækkevidde, som det er sket i denne her sag om Østrig, hvilke processer og hvilke mekanismer der gør sig gældende.
Så den diskussion deltager Kristeligt Folkeparti også meget gerne i.
Når vi ikke umiddelbart, som jeg sagde det, bryder os om den del af Enhedslistens forslag til vedtagelse, er det jo, fordi det også efter vores opfattelse er regeringens ansvar at sige fra, når man føler, at en proces ikke foregår på den rigtige måde, lige så vel som det er Folketingets eget ansvar og partiernes eget ansvar her i Tinget at sige fra, hvis man ikke føler, at en lovgivningsproces er god nok, hvis det går for stærkt.
Det ansvar vil vi ikke være med til at fratage regeringen.
Det er regeringens ansvar at sige fra, når der bliver lagt op til beslutninger, der skal træffes, som ikke følger de spilleregler, som Folketinget, parlamentet, og regeringen, normalt har mellem hinanden.
Det ansvar har regeringen og ikke nogen anden.